Sólbjørg Jakobsen (LA), 2024-12-10:
Mange tak.
Jeg ved ikke, om vi alle sammen har brug for juleferie og derfor er ekstra bidske, eller om det er mig, der har brug for juleferie og derfor synes, vi er det.
Men det er jo en megaspændende debat, og jeg synes også, den kan ramme meget ind, hvad det er, vi hver især ønsker, og hvordan partierne adskiller sig fra hinanden.
Det skal dog ikke afholde os fra at få ridset op – jeg ved ikke, om det er et rigtigt ord, beklager; jeg kommer fra Færøerne – hvad vi vil på det her område.
Jeg tror, det, som frustrerer rigtig mange, er, at vi kan kigge på SF, og jeg ved, hvad SF vil, og SF kan kigge over til Liberal Alliance, og de ved også, hvad vi vil.
Vi vil ikke det samme, men vælgerne ved, hvad vi vil have.
Jeg vil forsøge at komme ind på emnerne og forholde mig til, hvordan vi ser på emnet eller emnerne, for jeg synes, der er to søjler i det her, og det er meget vigtigt at adskille dem, hvis man skal kunne følge med derude i, hvad det er, vi drøfter.
Det er rigtigt, at det er et kæmpe fundament under vores økonomi, og hvordan vi kan finansiere rigtig mange andre ting.
Der er der en snak om, om den stigning skal stoppe, så vi fastlåser pensionsalderen, eller den måske skal skrues lidt ned eller skal fortsætte som nu.
Det har været oppe før, at vi har nogle helt andre pensionsvilkår her.
Men før vi kom herind i Folketinget at sidde, tror jeg også, vi var mange, der tænkte: Kan vi arbejde, helt indtil folkepensionsalderen kommer?
Det synes jeg også er noget, vi politisk skylder et svar på i partierne: Hvordan vil vi imødekomme det?
I Liberal Alliance har vi foreslået, at vi skal have nogle gode helbredsbetingede pensioner, man kan falde tilbage på, hvis ikke man kan mere, og så skal vi have en mulighed for at spare op, hvis man vil have muligheden for at kunne trække sig før tid.
Vi har foreslået, at velfærdsforliget skal bestå, som det er nu, men at vi skal have fundet nogle alternative løsninger.
Så er der den anden del, nemlig det, at der er en ujævn fordeling i, hvornår man har lyst til og behov for at komme på pension, og hvor lang tid man har på pension eller en tilbagetrækningsordning.
Der synes jeg også der er nogle store forskelle i, hvad partierne ønsker.
Det synes jeg bare er vigtigt at vi adskiller fra snakken om velfærdsforliget, for de har ikke noget med hinanden at gøre.
Da Socialdemokratiet lavede Arnepensionen, var det ikke nødvendigt at sige, at vi skulle genforhandle velfærdsforliget, for det er jo en ekstra ordning, ligesom man kan lave seniorpension, ligesom man kan lave efterløn eller afskaffe den.
Det er noget andet.
Så jeg synes, vi skal holde det lidt adskilt.
For der er en del, der handler om, om folkepensionsalderen skal stige, og om den skal stige lige så hurtigt.
Og så er der det, om vi skal have nogle andre ordninger.
Der mener vi i Liberal Alliance, at vi skal have nogle gode ordninger, der er baseret på helbredsbetingelser, og at vi skal have nogle ordninger, som folk selv kan spare op til, hvis det er det, de vælger at prioritere.
Så vi synes, det er dejligt, at DF har lagt op til, at vi får drøftet det her.
Jeg synes også, det ville være meget godt, hvis vi fik afklaret, hvor partierne står, især regeringspartierne, som det er meget uklart hvor står, især Venstre, som bare vil have en arbejdslivskommission.
Jeg synes, at Moderaterne holder relativt fast i velfærdsforliget, og Socialdemokratiet vil noget andet, men det skal først drøftes før 2030.
Så det håber jeg at regeringspartierne kan bidrage med.
Hvis ikke de gør det, er det jo bare utryghed og usikkert, hvad man sætter kryds ved.
Tak for ordet.